CELEX: 62008TN0229
Language: fi
Date: 2008-06-13 00:00:00
Title: Asia T-229/08: Kanne 13.6.2008 — Impala v. komissio

2.8.2008   
            
            
               FI
            
            
               Euroopan unionin virallinen lehti
            
            
               C 197/33
            
         Kanne 13.6.2008 — Impala v. komissio
   (Asia T-229/08)
   (2008/C 197/58)
   Oikeudenkäyntikieli: englanti
   Asianosaiset
   
      Kantaja: Independent Music Publishers and Labels Association (Impala, kansainvälinen etujärjestö) (Bryssel, Belgia) (edustajat: solicitor S. Crosby, solicitor J. Golding ja asianajaja I. Wekstein)
   
      Vastaaja: Euroopan yhteisöjen komissio
   Vaatimukset
   
               —
            
            
               Neuvoston asetuksen (ETY) N:o 4064/89 (1) 8 artiklan 2 kohdan nojalla keskittymän julistamisesta yhteismarkkinoille ja ETA-sopimuksen toimintaan soveltuvaksi asiassa N:o COMP/M.3333 — Sony/BMG 3.10.2007 tehty komission päätös on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio ilmoitti 19.4.2004 tekemällään päätöksellä K(2004) 2815 katsovansa, että se keskittymä soveltuu yhteismarkkinoille, jolla Bertelsmann AG ja Sony Corporation of America hankkivat yhteisen määräysvallan Sony BMG -nimisessä yhteisyrityksessä ja yhdistivät niiden musiikkiäänitealalla harjoittamat liiketoiminnat (Asia COMP/M.3333 — Sony/BMG). Ensimmäisen oikeusasteen tuomioistuin kumosi komission päätöksen 13.7.2006 antamallaan tuomiolla (2). Päätöksen kumoamisen jälkeen asia ilmoitettiin uudelleen komissiolle, joka arvioi keskittymän uudelleen nykyisissä markkinaolosuhteissa ja hyväksyi sulautuman 3.10.2007 tehdyllä riidanalaisella päätöksellä K(2007) 4507 yhteismarkkinoille ja ETA-sopimuksen toimintaan soveltuvaksi.
   Kantaja, joka on riippumattomia musiikkiyhtiöitä — jotka ovat sulautuman osapuolten kilpailijoita — edustava kansainvälinen etujärjestö, vaatii kyseisen päätöksen kumoamista. Se väittää, että komissio teki ilmeisen arviointivirheen ja/tai sovelsi virheellisesti yhteistä määräävää asemaa koskevaa oikeussääntöä ja/tai rikkoi EY 253 artiklaa, kun se hyväksyi sulautuman, koska se
   
               —
            
            
               ei soveltanut asianmukaista kriteeriä eikä arvioinut oikein yhteisen määräävän aseman olemassaoloa, vahvistamista tai luomista fyysisten musiikkiäänitteiden markkinoilla ja digitaalisten musiikkiäänitteiden markkinoilla
            
         
               —
            
            
               ei tehnyt ennustetta siitä, voidaanko keskittymällä vahvistaa yhteistä määräävää asemaa tai luoda sellainen fyysisten musiikkiäänitteiden markkinoilla ja/tai digitaalisten musiikkiäänitteiden markkinoilla, eikä perustellut ennusteen tekemättä jättämistä tai ainakaan riittävästi perustellut sitä
            
         
               —
            
            
               ei tehnyt asianmukaista tarkastelua sulautuman vaikutuksista kuluttajan valintaan tai kulttuuriseen moninaisuuteen, tai ei tehnyt niistä ennustetta, ja
            
         
               —
            
            
               lopuksi ei todennut, että sulautumalla vahvistettiin yhteistä määräävää asemaa tai luotiin sellainen fyysisten musiikkiäänitteiden markkinoilla ja digitaalisten musiikkiäänitteiden markkinoilla.
            
         
      (1)  Yrityskeskittymien valvonnasta 21.12.1989 annettu neuvoston asetus (ETY) N:o 4064/89 (EYVL L 395, s. 1, oikaisu EYVL 1990 L 257, s. 13).
   
      (2)  Asia T-464/04, Impala v. komissio, Kok. 2006, s. II-2289, johon on haettu muutosta: asia C-413/06 P, Bertelsmann ja Sony Corporation of America v. Impala.